# PRAVILNIK

# O SADRŽINI I NAČINU VOĐENJA REGISTARA KOJI SE ODNOSE NA TEHNIČKE PROPISE

## ("Sl. glasnik RS", br. 95/2022)

**Predmet uređivanja**

**Član 1**

Ovim pravilnikom bliže se propisuje sadržina i način vođenja registara:

1) važećih tehničkih propisa;

2) imenovanih tela i ovlašćenih, odobrenih ili drugih tela kojima je državni organ odobrio sprovođenje određenih aktivnosti ocenjivanja usaglašenosti, prema zahtevima tehničkog propisa;

3) tehničkih propisa u pripremi;

4) priznatih inostranih isprava.

**Sadržina registara**

**Član 2**

Registar važećih tehničkih propisa sadrži:

1) registarski broj tehničkog propisa;

2) naziv tehničkog propisa i broj službenog glasila u kome je taj propis objavljen;

3) naziv ministarstva, odnosno organizacije u čijoj nadležnosti je donošenje tehničkog propisa iz tačke 2) ovog stava;

4) pravni osnov za donošenje tehničkog propisa;

5) vrstu, odnosno naziv proizvoda ili grupe proizvoda na koji se tehnički propis odnosi;

6) podatke o tome ko, u skladu sa tehničkim propisom sprovodi, odnosno učestvuje u postupku ocenjivanja usaglašenosti;

7) vezu sa evropskim propisima za istu vrstu proizvoda;

8) podatke o srpskim standardima ili tehničkim specifikacijama na koje se tehnički propis poziva.

Pored podataka iz stava 1. ovog člana u registar važećih tehničkih propisa upisuju se i podaci o donetim izmenama, odnosno dopunama tehničkog propisa, koji se u registar upisuju bez izmene registarskog broja tehničkog propisa.

**Član 3**

Registar imenovanih tela i ovlašćenih, odobrenih ili drugih tela kojima je državni organ odobrio sprovođenje određenih aktivnosti ocenjivanja usaglašenosti, prema zahtevima tehničkog propisa (u daljem tekstu: registar imenovanih, ovlašćenih, odobrenih ili drugih tela) sadrži podatke o imenovanom, ovlašćenom, odobrenom ili drugom telu i to:

1) registarski broj imenovanog, ovlašćenog, odobrenog ili drugog tela;

2) broj i datum rešenja o imenovanju, ovlašćivanju, odobravanju ili drugog rešenja kojim je državni organ odobrio sprovođenje određenih aktivnosti ocenjivanja usaglašenosti;

3) naziv ministarstva, odnosno organizacije u čijoj nadležnosti je donošenje tehničkog propisa koje je donelo rešenje iz tačke 2) ovog stava;

4) poslovno ime, odnosno naziv i adresu sedišta imenovanog, ovlašćenog, odobrenog ili drugog tela;

5) vrstu, odnosno naziv proizvoda ili grupe proizvoda na koje se rešenje iz tačke 2) ovog stava odnosi;

6) obim poslova za koje je utvrđena osposobljenost imenovanog, ovlašćenog, odobrenog ili drugog tela;

7) datum prestanka važenja rešenja iz tačke 2) ovog stava, kada je primenjivo;

8) datum početka i isteka perioda trajanja suspenzije, sa podatkom o obimu suspenzije;

9) ime ovlašćenog lica odgovornog za potpisivanje isprava o usaglašenosti;

10) napomenu da je rešenje iz tačke 2) ovog stava doneto pod odložnim/raskidnim uslovom.

Registarski broj iz stava 1. tačka 1) ovog člana jeste jedinstveni broj imenovanog, ovlašćenog, odobrenog ili drugog tela koji se dodeljuje tom telu prilikom njegovog prvog upisa u registar.

Podaci o imenovanom, ovlašćenom, odobrenom ili drugom telu upisuju se u registar danom dostavljanja rešenja iz stava 1. tačka 2) ovog člana, koje nadležno ministarstvo dostavlja ministarstvu nadležnom za poslove tehničkih propisa, standardizacije, akreditacije, mera i dragocenih metala (u daljem tekstu: Ministarstvo), u skladu sa propisom koji uređuje postupak imenovanja tela za ocenjivanje usaglašenosti.

**Član 4**

Pored podataka iz člana 3. ovog pravilnika, registar imenovanih, ovlašćenih, odobrenih ili drugih tela, sadrži i datum prijavljivanja imenovanog, ovlašćenog, odobrenog ili drugog tela odgovarajućoj međunarodnoj organizaciji, ako je izvršeno prijavljivanje u skladu sa zakonom kojim se uređuju tehnički zahtevi za proizvode i ocenjivanje usaglašenosti.

**Član 5**

Registar tehničkih propisa u pripremi sadrži:

1) registarski broj tehničkog propisa u pripremi;

2) naziv tehničkog propisa u pripremi;

3) naziv ministarstva, odnosno organizacije koje priprema tehnički propis;

4) pravni osnov za donošenje tehničkog propisa u pripremi;

5) razloge za donošenje tehničkog propisa;

6) vrstu, odnosno naziv proizvoda i druge podatke radi bliže identifikacije proizvoda na koje se tehnički propis u pripremi odnosi;

7) kratak sadržaj tehničkog propisa u pripremi;

8) očekivani datum donošenja tehničkog propisa i njegovog stupanja na snagu;

9) podatke o standardima ili tehničkim specifikacijama na koje se tehnički propis u pripremi poziva;

10) naziv propisa koji su propisom u pripremi predviđeni za stavljanje van snage.

Pored podataka iz stava 1. ovog člana registar tehničkih propisa u pripremi sadrži i podatke o izvršenom prijavljivanju tehničkog propisa u pripremi, u skladu sa propisom kojim je uređeno prijavljivanje tehničkih propisa u pripremi.

Podaci iz stava 1. ovog člana upisuju se u registar tehničkih propisa u pripremi danom dostavljanja obaveštenja od nadležnog ministarstva, u skladu sa propisom kojim se uređuje postupak prijavljivanja tehničkih propisa u pripremi.

**Član 6**

Registar priznatih inostranih isprava sadrži:

1) registarski broj priznatih inostranih isprava kojima se potvrđuje usaglašenost proizvoda sa inostranim tehničkim propisom (u daljem tekstu: inostrane isprave);

2) broj i datum rešenja o priznavanju inostrane isprave;

3) vrstu inostrane isprave;

4) poslovno ime, odnosno naziv i adresu sedišta pravnog subjekta koji je izdao inostranu ispravu;

5) naziv države u kojoj je izdata inostrana isprava;

6) naziv inostranog tehničkog propisa, odnosno standarda ili druge tehničke specifikacije na osnovu koga je izdata inostrana isprava;

7) naziv odgovarajućeg srpskog tehničkog propisa;

8) vrstu, odnosno naziv proizvoda i druge podatke radi bliže identifikacije proizvoda na koje se odnosi inostrana isprava;

9) datum početka i rok važenja inostrane isprave;

10) kopiju inostrane isprave.

Ako rešenje o priznavanju inostrane isprave koje nadležno ministarstvo, odnosno organizacije u čijoj nadležnosti je donošenje tehničkog propisa dostavlja Ministarstvu u skladu sa propisom o načinu i postupku priznavanja inostranih isprava, ne sadrži sve podatke iz stava 1. ovog člana, u registar se upisuju samo podaci iz tog rešenja.

Pored podataka iz stava 1. ovog člana registar inostranih isprava sadrži i podatke o ispravama o usaglašenosti koji važe u Republici Srbiji na osnovu potvrđenih međunarodnih sporazuma čiji je potpisnik Republika Srbija.

**Način vođenja registara**

**Član 7**

Registre kao javnu knjigu, u elektronskom obliku vodi Ministarstvo.

Podaci iz registara objavljuju se na internet stranici Ministarstva.

Pored podataka iz stava 2. ovog člana na internet stranici Ministarstva objavljuje se i tekst tehničkog propisa u pripremi.

**Član 8**

Registarski broj važećeg tehničkog propisa sadrži oznaku VTP XXXX:YY, gde XXXX predstavlja redni broj u registru, a YY predstavlja godinu objavljivanja osnovnog teksta propisa.

Jedinstveni registarski broj imenovanog, ovlašćenog, odobrenog ili drugog tela, sadrži oznaku I XXX - za imenovana tela, O XXX - za ovlašćena tela, OD/D XXX - za odobrena i druga tela, gde XXX predstavlja redni broj u registru.

Registarski broj tehničkog propisa u pripremi sadrži oznaku NTP XXXX:YY, gde XXXX predstavlja redni broj, a YY predstavlja godinu u kojoj je izvršen upis tehničkog propisa u pripremi u registar.

Registarski broj priznate inostrane isprave sadrži oznaku INI XXXX:YY, gde XXXX predstavlja redni broj, a YY predstavlja godinu u kojoj je izvršen upis priznate inostrane isprave u registar.

Ako se rešenje o priznavanju inostrane isprave odnosi na više inostranih isprava, jedan registarski broj se dodeljuje za sve isprave priznate tim rešenjem.

**Član 9**

Podaci iz registra važećih tehničkih propisa brišu se danom prestanka važenja određenog tehničkog propisa.

Podaci iz registra imenovanih, ovlašćenih, odobrenih ili drugih tela brišu se danom prestanka važenja rešenja iz člana 3. stav 1. tačka 2) ovog pravilnika, danom dostavljanja obaveštenja o nastupanju raskidnog uslova ukoliko je rešenje iz člana 3. stav 1. tačka 2) ovog pravilnika doneto pod raskidnim uslovom, danom dostavljanja rešenja o oduzimanju rešenja iz člana 3. stav 1. tačka 2) ovog pravilnika, odnosno brisanjem imenovanog, ovlašćenog, odobrenog ili drugog tela iz registra privrednih subjekata.

Podaci iz registra imenovanih, ovlašćenih, odobrenih ili drugih tela brišu se danom prestanka važenja određenog tehničkog propisa, odnosno danom prestanka važenja odredbi kojim su propisani zahtevi za obavljanje poslova imenovanih, ovlašćenih, odobrenih ili drugih tela kojima je državni organ odobrio sprovođenje određenih aktivnosti ocenjivanja usaglašenosti.

Podaci iz registra tehničkih propisa u pripremi brišu se danom stupanja na snagu tog propisa i postaju deo registra važećih tehničkih propisa.

Podaci iz registra priznatih inostranih isprava brišu se danom isteka roka važenja inostrane isprave.

Podaci iz registra priznatih inostranih isprava brišu se i na osnovu pravnosnažnog rešenja nadležnog organa o poništavanju odnosno ukidanju rešenja o priznavanju inostrane isprave.

**Član 10**

Brisani podaci iz registara čuvaju se u elektronskom obliku, neograničeno.

Nakon brisanja podataka iz registra jednom dodeljeni registarski brojevi iz člana 8. ovog pravilnika neće se ponovo dodeljivati.

**Prelazne i završne odredbe**

**Član 11**

Danom stupanja na snagu ovog pravilnika prestaje da važi Pravilnik o sadržini i načinu vođenja registara koji se odnose na tehničke propise ("Službeni glasnik RS", broj 33/10).

**Član 12**

Ovaj pravilnik stupa na snagu osmog dana od dana objavljivanja u "Službenom glasniku Republike Srbije".